Ижысь подшипниковой завод

Ижысь подшипниковой завод (ИПЗ) — Иж карысь подшипник поттонъя завод. Интыяськемын вал городлэн шораз, Удмурт урам, 304 адресъя. 1993-тӥ арын акционерной обществолы пӧрмытозь, со 13-тӥ номеро кун подшипниковой завод шуыса нимаське вал. 1995-тӥ арын татын 1500 пала адями ужаз, заводлэн площадез 22 сюрс м² вал.

Заводлэн проектэз 1957-тӥ арын куартолэзе юнматэмын. 1958-тӥ арын оштолэзе ни нырысетӥ подшипникъёс поттэмын. 1958—1965 аръёсын предприятиын лэсьтэм продукция Удмуртиысь но Предуральеысь машиностроительной заводъёсы кошкылӥз. ИЖ мотоциклъёслы 203-тӥ но 205-тӥ сериослэн подшипникъёссы поттӥсько вал, Ижысь механической заводлы — 306-тӥ серилэнъёсыз. Ижысь мотозаводэ подшипникъёслэсь 15 йӧссэс келяло вал, Воткаысь машиностроительной заводэ — 4 йӧссэс, Сарапулысь электрогенератор заводэ — 3 йӧссэс. 80-тӥ аръёслэн пумазы арлы быдэ завод 35 миллионлэсь трос подшипник лэсьтылӥз, потребительёслэн лыдзы укмыс сюозь йылӥз. Трос технологической процессъёсыз заводын станок-автоматъёс быдэстылӥзы. 1988—1990 аръёсын игольчатой подшипникъёсты поттон радъямын. 1996-тӥ арлэн кутсконаз предприятилэн продукциез кутӥськылӥз «Жигули», «Волга», «Москвич» автомобильёсын передачаослэн коробкаосазы, подшипник поттонлэн ог 60%-эз экспортэ потӥз. Валтӥсь продукция сяна завод озьы ик калыклы тросэн кулэ луись вузъёсты поттӥз.

 Кивалтӥсьёсыз 
 М. Д. Русинов (1957—1960)
 А. А. Бычков (1960—1969)
 А. И. Комлев (1969—1981)
 Н. Е. Миронов (1981—1990, 1993—1995)
 Р. К. Галеев (1990—1993)
 В. В. Емельянов (1995-тӥ арысен).

 Заводэз быдтон 
Предприятиез ӝог быдтонлы кутскон понэмын луиз 2003-тӥ арын гудырикошкон толэзе, куке заводлэн акциосызлэсь контрольной пакетсэс басьтӥз «Курскысь подшипниковой компания» ЗАО (АПЗ-20). Бӧрысь тодмо луиз: выль кузёослэн валтӥсь ужпумзы вал — конкурентэз быдтыны. Кӧня ке нуналскын заводлэн уникальной оборудованиез витёнтэм шорысь Курске нуэмын вал. Ижысь предприятие юри пӧрмытэмын банкротлы но собере быдтэмын. Али азьвылыз заводлэн юртъёсаз офисъёс, вузкаронниос но супермаркетъёс интыясько.

 Ссылкаос 
 Заводлэн сайтэз 
 Ижысь подшипник поттон завод сярысь 
Категория:Ижысь экономика